# Motor bicilíndric pla

Un motor bicilíndric pla, conegut també pel seu nom anglès, flat-twin (literalment, "bessó pla"), és un motor de combustió interna en què els dos pistons es mouen en el mateix pla, generalment horitzontal. Hi ha dos cilindres, situats a banda i banda del cigonyal.

## Història i aplicació
### Motocicleta

Entre 1902 i 1904, el fabricant anglès Joseph F. Barter's Light Motors Ltd. va construir un motor monocilíndric per a bicicletes. El 1904, Barter va desenvolupar un altre sistema de motor per a bicicleta, el Fée, un bicilíndric pla de 200 cc que es muntava en línia amb el quadre. El Fée incorporava transmissió per cadena a un contraeix inferior (amb embragatge) i feia servir una corretja motriu per a moure la roda posterior. Aviat, Barter va anglicitzar el nom de Fée a Fairy. El 1916, la revista Motor Cycle afirmava que el Fée de 1904 fou el primer motor de motocicleta flat-twin, del qual des de llavors n'hi havia hagut moltes còpies.
Quan Light Motors va plegar el 1907, el fabricant Douglas de Bristol es va fer càrrec dels drets de fabricació de la firma. A partir d'aquell any, es va vendre la versió 350 cc de Douglas, similar a la Fairy, amb el motor muntat en línia amb el bastidor però sense el contraeix de la cadena i amb transmissió final per corretja.
La disposició tradicional de Douglas d'un motor bicilíndric pla muntat amb els cilindres paral·lels al bastidor havia estat copiada per diversos fabricants de motocicletes durant les dècades del 1910 i 1920. La Williamson Flat Twin, fabricada a Coventry del 1912 al 1914, l'Indian "Model O" (del 1917 al 1919) i la Harley-Davidson Model W (del 1919 al 1923) feien servir la disposició Douglas.
El 1918, ABC motorcycles va fabricar una motocicleta amb motor bicilíndric pla de 400 cc amb els cilindres muntats de manera transversal al bastidor, diversos anys abans que BMW adaptés aquest disseny i el fes popular amb el nom de motor boxer (el 1926, Granville Bradshaw, l'enginyer en cap d'ABC, va denunciar que BMW feia servir el seu disseny patentat).
Diversos fabricants alemanys van començar a fabricar motocicletes amb el disseny original de Douglas quan el fabricant de motors BMW va posar a la venda el seu propi motor bicilíndric pla M2B15 el 1920. L'M2B15 havia estat desenvolupat a partir de l'enginyeria inversa aplicada a un motor de motocicleta Douglas. D'ençà de 1923, BMW va comercialitzar un primer model de motocicleta amb motor pla anomenat «flat-twin» derivat del motor Douglas, la BMW R 32. Molts altres fabricants, entre ells Gnome et Rhône, FN, Zündapp i la prestigiosa moto francesa Midual, varen fer servir aquesta arquitectura, tant en muntatge longitudinal com transversal.

### Automòbil

Aquest motor el va muntar des de 1895 De Dion-Bouton. A partir de 1946, Panhard va desenvolupar un flat-twin i el va instal·lar als seus models Dyna X, Dyna Z, PL 17 i 24 (l'últim model de la marca, desapareguda el 1967).
Des de 1948, el Citroën 2 CV i els seus derivats (Ami 6, Dyane, Méhari, etc.) han emprat a gran escala el motor boxer bicilíndric.

## Galeria

* Exemples diversos de « Flat-twin »
* Flat-twin Kemp G-2 d'un avió d'abans la Primera Guerra Mundial (1913).
* Flat-twin d'una Harley-Davidson XA (1942).
* Kit car mb motor flat-twin de Citroën 2 CV (1948).
* Motor de Panhard PL 17 (1959).
* Motor flat-twin BMW.
* Flat-twin Midual muntat transversalment, amb inclinació de 25°, de 1.000 cc (2013).

## Referències

* ↑ «flat-twin» (en francès). larousse.fr. [Consulta: 5 desembre 2015].
* 1 2 Wilson, Hugo. «The Directory of Motorcycles». A: The Encyclopedia of the Motorcycle (en anglès). Londres: Dorling Kindersley, 1995, p. 218. ISBN 0751302066.
* 1 2 3 Partridge, Michael. «1905 2½ hp Joseph Barter motorcycle». A: Motorcycle Pioneers: The Men, the Machines, the Events 1860-1930 (en anglès). David & Charles (Publishers), 1976, p. 42. ISBN 0715372092.
* ↑ Wilson, Hugo. «The Directory of Motorcycles». A: The Encyclopedia of the Motorcycle (en anglès). Londres: Dorling Kindersley, 1995, p. 219. ISBN 0751302066.
* ↑ «The engine of the future» (en anglès). The Motor Cycle, 05-10-1916, pàg. 283.
* ↑ Currie, Bob. Classic British Motorcycles of over 500cc (en anglès). Patrick Stephens Ltd, 1988. ISBN 1-85260-083-7.
* ↑ Girdler, Allan. «Chapter Six – The Model O and The Model WJ Sport Twin: The Little Engines That Couldn't». A: The Harley-Davidson and Indian Wars (en anglès). St. Paul, MN US: Motorbooks International Publishing, 2002, p. 57. ISBN 0-7603-1353-9.
* ↑ «Bradshaw Motorcycle Engines» (en anglès). cybermotorcycle.com. Arxivat de l'original el 5 desembre 2008. [Consulta: 22 novembre 2008].
* ↑ Walker, Mick. «1: Background». A: How To Restore Your BMW Twin: 1955-1985 (en anglès). 2a, 1/9/2005, p. 9 (Motorbooks Workshop). ISBN 978-0-7603-2262-8 [Consulta: 11 agost 2012]. «The M2B15 was supplied to Victoria, Bison, SMW and SBD and other smaller companies.»
* ↑ Faloon, Ian. The BMW Boxer Twins Bible: All Air-Cooled Models 1970-1996 (Except R45, R65, G/S & GS) (en anglès). Veloce Publishing, 15 febrer 2009, p. 6–7. ISBN 978-1-84584-1-683. «Coincidentally, BMW was also interested in motorcycles and in 1920 its foreman, Martin Stolle, stripped down his 1914 Douglas 500cc flat twin. Friz set about copying it, with a few modifications, and the BMW M2 B15 engine was born.»
* ↑ «BMW : histoire du constructeur» (en francès). lerepairedesmotards.com. [Consulta: 5 desembre 2015].

## Enllaços externs

* Article sobre tipus de motors segons els cilindres a moto1pro.com (castellà)